**Uunga siunnersuut: Meeqqanut suli atualinngitsunut perorsaanikkut inerikkiartuutaasunik ulluunerani neqeroorutit pillugit Inatsisartut Inatsisaat nr. xx, xx.xxx 2023-meersoq**

**Kapitali 1***Pingaarnerusutigut aalajangersakkat*

*Siunertaq*

**§ 1.** Inatsisartut inatsisaat manna anguniagassanik makkuninnga naammassinninnissamik siunertaqarpoq:

1) Perorsaanikkut sulineq meeqqap inuunikkut nalinginnaasumillu pisinnaasaasa siuarsaaffiginerisigut, ilinniartitsissutiginerisigut ineriartortinnerisigullu meeqqap ajunnginnerpaamik atugaqarnissaata qulakkeernissaa siunertaralugu pissaaq.

2) misigisassanut sammisassanullu meeqqap takorluuisinnaanerata, isumassarsiorsinnaanerata, ineriartorsinnaanerata pinngortitamillu ataqqinninnissaata uummarissaaffiginissaanut iluaqutaasinnaasunut meeqqap periarfissinnissaa.

3) meeqqap inoqatinut ataqqinnittarnissamut paasinninnissaa, nammineq kulturikkut kinaassutsimut paasinninnerata ineriartortinnissaa, kisiannili aamma kulturimut meeqqap nammineq kulturianut allaanerusumut paasinninnissaa siuarsaaffigineqassasut.

4) paasinnissinnaaneq, eqqissineq, allanut ataqqinninneq, suiaassutsit apeqqutaatinnagit naligiinneq, inuiaassuseq, nunami sumi najugaqarneq upperisarsiornikkullu qanoq isumaqarneq anersaaralugit inuiaqatigiinni killilersugaanngitsuni akisussaassuseqarluni inuulernissamut meeqqap piareersarnissaa inuunikkullu ajortumik kingornutat avissaartitsisarnerillu pinaveersaartinnissaat.

5) ataqatigiissitsinermik ataqatigiissumillu ingerlatsinissamik pilersitsinissaq isumagineqassasoq, meeraq taamaasilluni neqeroorutit akornanni nuunnerni pitsaanerpaamik piareersarneqassammat, taamaasillunilu ukiuinut naleqquttumik ineriartornissaa siuarsaaffigalugu.

*Atuuffia*

**§ 2.** Inatsisartut inatsisaat manna malillugu meeqqanik suli atualinngitsunik perorsaanikkut sullissinerit tamarmik meeqqap angajoqqaatut oqartussaasui, pilersuisorpiai meeqqallu attaveqarfigisartagai suleqatigalugit meeraq qitiutillugu pissapput.

**§ 3.** Kommunalbestyrelse meeqqanut tamanut suli atualinngitsunut ulluunerani neqeroorutinut qulakkeerinninnissamik pisussaaffeqarpoq.

*Imm. 2.* Meeqqanut perorsaanikkut inerikkiartuutaasumik ulluunerani neqeroorutini ulluunerani paarsisarnerit, ulluunerani paaqqinnittarfiit sammisassanullu neqeroorutit meeqqanut sullissinissami perorsaanikkut siunertaqarluni suliarineqartut ilaapput. Apeqqutaanngilaq ulloq naallugu imaluunniit ullup ilaa neqeroorutaanersoq.

*Imm. 3.* Meeqqat suli atualinngitsut tassaapput meeqqat 0-imiit 6-inut ukiullit, imaluunniit atuarfik pillugu inatsisiliorneq naapertorlugu atuartitaasussaatitaanerup aallartinnera tikillugu.

*Imm. 4.* Meeqqat suli atualinngitsut inuuniarnikkut ajornartorsiuteqarneq, ataavartumik timikkut, tarnikkut, eqqarsartaatsikkut imaluunniit silassorissutsikkut pisinnaasakinnerulernerit aammalu aporfissat assigiinngitsut aqqutigalugit meeqqat allat assigalugit inuiaqatigiittut inuunermi tamakkiisumik sunniuteqartumillu peqataanissaannut akornutaasinnaasut pissutigalugit immikkut suliniuteqarfigineqarnissamik pisariaqartitsisut.

*Meeraq pineqartoq pillugu suleqatigiinnerit*

**§ 4.** Kommunalbestyrelse attaveqaatinut meeqqap pineqartup eqqaaniittunut ataqatigiissaakkamik suleqatigiinnissamik qulakkeerinnissaaq. Pisariaqartitsineq naapertorlugu suleqatigiissitamik meeqqamik pineqartumik sullissinermi toqqaannartumik attuumassutilimmik inunnik ingerlatsiviit ataasiakkaat akimorlugit inuttaqartumik kommunalbestyrelse pilersitsissaaq.

*Imm. 2.* Suleqatigiit susassaqarfiit akimorlugit imm. 1 naapertorlugu suleqatigiinnerminnut atatillugu attaveqaatigiittut naapeqatigiittassapput, tamatumanilu meeqqap angajoqqaatut oqartussaasui imaluunniit pilersuisorpiaat peqataatillugit, meeqqamut pineqartumut siusissukkut iliuuseqarnissaq siunertaralugu.

*Imm. 3.*  Suleqatigiit pillugit Naalakkersuisut malittarisassanik aalajangersaasinnaapput

**Kapitali 2**

*Inissamik innersuussineq*

**§ 5.** Kommunalbestyrelse piumasaqaatit kommunini ulluunerani paaqqinnittarfinnut kommuninilu ulluunerani paarsisarnernut aalajangersagaasut naapertorlugit meeqqanik utaqqisut allattorsimaffiannut inissamik innersuussissaaq.

**§ 6.** Kommunalbestyrelsi meeqqat 0-imiit 2-nik ukiullit meeraaqqerivinnut kommunimilu ulluunerani paarsisarfinnut innersuussissaaq, meeqqallu 3-nit 6-inut ukiullit meeqqerivinnut kommunimilu ulluunerani paarsisarfinnut innersuuttassallugit.

*Imm. 2.* Meeqqap pitsaanerpaamik pineqarnissaa pillugu nalilersuineq aallaavigalugu kommunalbestyrelsi meeqqanik 2-nik ukiulinnik meeqqerivimmut innersuussisinnaavoq.

*Utaqqisut allattorsimaffiat*

**§ 7.** Qinnuteqartut tamarmik inissaqanngippata kommunalbestyrelsi utaqqisut allattorsimaffiannik pilersitsissaaq.

**§ 8.** Kommunalbestyrelse utaqqisut allattorsimaffiannut pingaarnersiuinissamut piumasaqaatinik aalajangersaassaaq.

*Imm. 2.* § 3, imm. 4 naapertorlugu meeqqat pineqartut salliutinneqassapput.

**§ 9.** Utaqqisut allattorsimaffiannut piumasaqaatit meeqqanut inuusuttunullu kommunalbestyrelsip politikiani takuneqarsinnaassapput.

*Imm. 2.* Naalakkersuisut pingaarnersiuisarnermut piumasaqaatit pillugit malittarisassanik sukumiinerusunik aalajangersaasinnaapput.

**Kapitali 3**

*Ulluunerani paaqqinnittarfiit*

**§ 10.** Ulluunerani paaqqinnittarfiit tassaapput suliffeqarfiit inuit perorsaanikkut ilinniarsimasut meeqqanut aalajangersimasunut perorsaanikkut anguniagaqarfiusumik suliallit suliffigisartagaat aammalu illuutitigut atugassarititat meeqqat sulisullu pisariaqartitaannut naleqqussarsimasut aamma oqartussaasunit attuumassutilinnit akuerineqarsimasut.

*Imm. 2.* Ulluunerani paaqqinnittarfiit meeqqanik 6-inik amerlanernilluunniit inuttaqartillugit kommuninit pigineqarsinnaapput imaluunniit suliffeqarfittut imminut pigisutut pilersinneqarsimassallutik, tamakkulu kommunalbestyrelsip ingerlatsinermut isumaqatigiissusiorfigisinnaavai.

**§ 11.** Ulluunerani paaqqinnittarfiit pilersinneqassapput 0-imiit 2-nik ukiulinnut meeraaqqerivittut, 3-nillu 6-inut ukiulinnut meeqqerivittut, 0-imiit 6-inut ukiulinnut meeqqat ukiui naapertorlugit agguaassiviusumik meeqqerivittut.

*Imm. 2.* Ulluunerani paaqqinnittarfiit meeqqanut ataatsimoortunut agguarneqassapput, meeqqerivinni meeqqat ataatsimoortut amerlanerpaamik 20-nik meerartaqarsinnaallutik, meeraaqqerivinnilu amerlanerpaamik 12-inik.

*Imm. 3.* Nalilersuilluareerneq tunngavigalugu kommunalbestyrelse ulluunerani paaqqinnittarfik suleqatigalugu taamatut amerlassutsiniit immikkut akuersissuteqarsinnaavoq, takuuk imm. 2.

*Ulluunerani paaqqinnittarfiit illutaannut piumasaqaatit*

**§ 12.** Kommunalbestyrelse ulluunerani paaqqinnittarfiup atulernerani ulluunerani paaqqinnittarfimmik siullermeerluni akuersissuteqassaaq. Kommunalbestyrelse illutatigut tunngavissani allanngornernut aamma inissaareersut amerlassusaanni allanngornernut tunngatillugu ulluunerani paaqqinnittarfiup kinguneratigut allanngortinnissaanut akuersissuteqassaaq.

*Imm. 2.* Kommunalbestyrelsip ulluunerani paaqqinnittarfiup inatsisit atuuttut malillugit qaqugumulluunniit ilusilersorsimanissaa nakkutigissavaa.

*Imm. 3.* Naalakkersuisut ulluunerani paaqqinnittarfinnik pilersitsisoqarnissaa ilusilersuisoqarnissaalu pillugit malittarisassanik aalajangersaasinnaapput.

*Ulluunerani paaqqinnittarfiit akuerisaanerannut uppernarsaat*

**§ 13.** Ulluunerani paaqqinnittarfik suugaluartoq akuerisaanermut uppernarsaammik kommunalbestyrelsimit tunniunneqartumik tigummiaqassaaq, taannalu ulluunerani paaqqinnittarfiup aqutsisuata ulluunerani paaqqinnittarfimmi takuneqarsinnaanngorlugu inississavaa.

Imm. 2. Akuerisaanermut uppernarsaat paasissutissanik makkuninnga imaqassaaq:

1) Ulluunerani paaqqinnittarfiup aqqa, najugaqarfia sumiiffialu.

2) Ulluunerani paaqqinnittarfiup anguniagai meeqqanillu isiginneriaasia.

3) Ulluunerani paaqqinnittarfiup aqutsisua.

4) Kommunimi ataatsimiititaliaq attuumassutilik imaluunniit ulluunerani paaqqinnittarfiup imminut pigisup siulersuisui.

5) Paaqqinnittarfimmi inissat amerlassusaat.

6) Sulisut amerlassusaat.

7) Ammasarfiit.

8) Oqartussat attuumassutillit akuerineqarnissaat, taakkununnga ilaallutik qatserisartunut oqartussat, sanaartornermut oqartussat kommunalbestyrelsilu kiisalu tamatumunnga ulluliinerit.

9) Ulluunerani paaqqinnittarfiup perorsaanermut ukiumoortumik pilersaarutaa sumi nassaassaanersoq aamma inatsisitigut tunngavigineqartut attuumassutillit sumi nassaassaanersut pillugit paasissutissat.

*Meeqqap ineriartornera inuuniarneralu*

**§ 14.** Ulluunerani paaqqinnittarfiup tamakkiisumik nalilersuineq aallaavigalugu meeqqap pineqartup inerikkiartorneranik ingerlaavartumik nalilersuisarneq uppernarsaasarnerlu isumagissavai, ukiumullu ikinnerpaamik marloriarluni inerikkiartortumut killiffimmik nassuiaasassalluni.

*Imm. 2.* Inerikkiartorneq pillugu allaaserisat meeqqap pilersuisui inuillu suliamik ingerlatallit suleqatigalugit malitseqartinneqartassapput.

*Imm. 3.* Ulluunerani paaqqinnittarfik pilersuisuiviiniit ikinnerpaamik ukiumut marloriarluni oqaloqateqarnernik ingerlatsissalluni pisussaaffeqarpoq, tassanilu meeqqap inerikkiartoqqinnissaa pillugu suleqatigiittoqarnissaa siunertaavoq.

**§ 15.** Meeqqap paaqqinnittarfimmit paaqqinnittarfimmut allamut nuunnerani ulluunerani paaqqinnittarfimmi meeqqap qimataani sulisut meeraq pillugu paasissutissanik naapertuuttunik paaqqinnittarfimmut nuuffiusumut ingerlatitseqqittassapput meeqqap pisariaqartitai isumagineqaqqullugit.

*Imm. 2.* Naalakkersuisut imm. 1 naapertorlugu paasissutissanik attuumassutilinnik ingerlatitseqqittarneq pillugu malittarisassanik aalajangersaasinnaapput.

*Ulluunerani paaqqittarfiup aqutsisua*

**§ 16.** Kommunalbestyrelse kommunimi ulluunerani paaqqinnittarfiup aqutsisussaanik atorfinitsitsissaaq.   
 *Imm. 2.* Kommunalbestyrelse ulluunerani paaqqinnittarfiup, angajoqqaat siulersui ingerlatsiviullu pineqartut aallartitaat suleqatigalugit ataatsimiititaliamik inassuteqaasiortartussamik pilersitsissaaq.

**§ 17.** Ulluunerani paaqqinnittarfiup aqutsisua ulluunerani paaqqinnittarfiup illersorneqarsinnaasumik aamma malittarisassat atuuttut naapertorlugit ingerlannissaanut perorsaanikkut allaffissornikkullu akisussaavoq. Ulluunerani paaqqinnittarfiup aqutsisua sulisoqarnikkut pissutsinut akisussaavoq.

*Imm. 2.* Ulluunerani paaqqinnittarfiup aqutsisua ulluunerani paaqqinnittarfimmut perorsaanikkut ukiumoortumik pilersaarummik missingersuutinillu suliaqartoqartarnissaanut akisussaavoq.

*Imm. 3*. Ulluunerani paaqqinnittarfinni kommunit ingerlataanni aamma ulluunerani paaqqinnittarfinni imminut pigisuni kommunalbestyrelsip ingerlatsinissamut isumaqatigiissusiorfigisimasaanni kommunalbestyrelsimi najoqqutassat aalajangersarneqartut naapertorlugit missingersuutinik suliaqartoqassaaq. Ulluunerani paaqqinnittarfinni imminnut pigisuni allani missingersersuutit suliarineqassapput siulersuisut najoqqutassiaat naapertorlugit.

**§ 18.** Ulluunerani paaqqinnittarfiup aqutsisuata akisussaaffigaa meeqqat mappiannik timitalimmik digitaleseerikkamillu pilersitsinissaq nutarteriuarnissarlu aamma meeqqat meeqqerivimmut allatseqqasut nalunaarsorsimanissaat, meeqqat aqqi, inuttut normui, angajoqqaatut oqartussaasut aamma meeqqamik pilersuisorpiaat aqqi, meeqqallu anineranni tamatumunnga pissutaasoq ilanngullugit. Takkuttarnermut nalunaarsuisarneq ingerlanneqassaaq.

*Imm. 2.* Ulluunerani paaqqinnittarfiit kommunimit ingerlanneqartut aamma ulluunerani paaqqinnittarfiit kommunalbestyrelsip ingerlatsinissaq pillugu isumaqatigiissuteqarfigisimasaasa meeqqat takkunnerinut nalunaarsuiffik ukiumoortumik perorsaanikkut pilersaarummik tapertaqartillugu kommunalbestyrelsimut nassiuttassavaat, piffissaliussap kommunalbestyrelsimit aalajangerneqartup iluani.

**§ 19.** Atorfinitsitsisartutut oqartussaasup ulluunerani paaqqinnittarfiup aqutsisua allaffissornermik suliaqanngitsoortissinnaavaa, tak. §§ 17 aamma 18, ulluunerani paaqqinnittarfiup aaqqissugaanerata ilusaata aamma ulluunerani paaqqinnittarfiup suliassat agguaannissaasa aaqqissugaanerata tamanna ajornartinngippagu, atorfinitsitsisartutullu oqartussaasup uppernarsisinnaappagu perorsaanikkut, allaffissornikkut aqutsisoqarnikkullu suliassat naammaginartumik isumagineqartut. Taamaakkaluartoq atorfinitsitsisartutut oqartussaasoq § 20, imm. 1 naapertorlugu perorsaanikkut ilinniarneq pillugu piumasaqaammiit immikkut akuersissuteqarsimassappat allaffissornikkut suliassat isumaginissaannut ulluunerani paaqqinnittarfiup aqutsisua suliaqanngitsoortissinnaanngilaa.

*Imm. 2.* Ulluunerani paaqqinnittarfimmi aqutsisoq allaffissornikkut suliassanik suliaqanngitsoortinneqarsimappat taanna sulisut amerlassusissaannut ilaassaaq.

**§ 20.** Ulluunerani paaqqinnittarfiup aqutsisua perorsaasutut ilinniagaqartuussaaq. Taamaattoq atorfik perorsaasumit ilinniarsimasumit inuttalerneqarsinnaanngippat perorsaasutut ilinniarsimanissamut piumasaqaat atorfinitsitsisartutut oqartussaasup saneqqussinnaavaa, tassalu qinnuteqartoq ilinniarnikkut tunuliaqutaasoq alla atorlugu imaluunniit inuussutissarsiorfimmi attuumassutilimmi ukiorpassuarni misilittagaqarneq tunuliaqutaralugu atorfimmut tulluartutut isigineqarsimappat.

*Imm. 2.* Ulluunerani paaqqinnittarfiup aqutsisua inuttassarsiuisarnermut ilaatinneqanngilaq.

*Imm. 3**.* Ulluunerani paaqqinnittarfinni kommuninit ingerlatani ulluunerani paaqqinnittarfiup aqutsisussaa § 16, imm. 2 naapertorlugu kommunalbestyrelsip inassuteqareerneratigut atorfinitsinneqassaaq.

*Ulluunerani paaqqinnittarfinni kommunit ingerlataanni sulisut amerlassusissaat*

**§ 21.** Meeqqat eqimattakkaat ataasiakkaat ikinnerpaamik perorsaasumik ataatsimik, perorsaanikkut ilinniarsimasumik ataatsimik ikiortimillu ataatsimik sulisoqartinneqassapput.  Sungiusarlutik sulisut tapersersortaasullu sulisut amerlassusissaannut ilaatinneqanngillat.

*Imm. 2**.* Kommunalbestyrelse ulluunerani paaqqinnittarfimmik suleqateqarluni nalilersuilluareernikkut sulisut amerlassusissaanniit tassannga immikkut akuersissuteqarsinnaavoq.

*Imm. 3.* Ulluunerani paaqqinnittarfiup ammanerata nalaani tamatigut meeqqani ataatsimoortuni tamani ikinnerpaamik sulisut marluussapput, tamatigullu ikinnerpaamik perorsaasoq ataaseq ulluunerani paaqqinnittarfimmiittassalluni.

*Imm. 4.* Ulluunerani paaqqinnittarfik sulisut amerlassusissaasa saniatigut igaffimmiunik eqqiaasartunillu sulisoqassaaq.

*Imm. 5.* Kommunalbestyrelse ulluunerani paaqqinnittarfiup pineqartup sulisussaasa amerlassusissaannut aalajangersaassaaq, aqutsisullu saniatigut sulisut atorfinitsittarnissaannut najoqqutassanik suliaqarluni.

*Angajoqqaat siulersuisui*

**§ 22.** Kommunalbestyrelse perorsaanikkut sulisut, meeqqat angajoqqaavisa taakkualu pilersuisorpiaasa akornanni suleqatigiinnerup siuarsaaffiginissaa anguniarlugu ulluunerani paaqqinnittarfimmi angajoqqaat siulersuisuinik pilersitsissaaq.

*Imm. 2*. Kommunini ulluunerani paaqqinnittarfinni suugaluartuni ulluunerani paaqqinnittarfiup aqutsisua ukiumut pingasoriarluni angajoqqaat siulersuisuinik aggersaasassaaq.

*Imm. 3.* Angajoqqaat siulersuisuisa suliassaraat,

1) ulluunerani paaqqinnittarfimmi sammisassanik suliniutissanilluunniit siunnersuuteqartarnissaq aaqqissuussisarnissarlu

2) perorsaanikkut ukiumoortumik pilersaarutit suliarineranni peqataaneq,

3) perorsaanikkut ukiumoortumik pilersaarutit malitseqartinnerat,

4) illuummi atugassarititat ilusilersornissaannut allanngortinnissaannullu siunnersuuteqartarneq.

*Imm. 4.* Angajoqqaat siulersuisui ataatsimiinnerit tamaasa imaqarniliamik suliaqartassapput, taannalu ataatsimeereernerup kingorna kommunalbestyrelsimut imaluunniit paaqqinnittarfiup imminut pigisup siulersuisuinut tunniunneqassaaq.

*Ulluunerani paaqqinnittarfiit imminut pigisut aqutsiffiginerat*

**§ 23.** Ulluunerani paaqqinnittarfinni imminnut pigisuni siulersuisunik qullersaallutik aqutsisussanik pilersitsisoqassaaq.

*Imm. 2.* Ulluunerani paaqqinnittarfinni imminut pigisuni ulluunerani paaqqinnittarfiup aqutsisussaa ulluunerani paaqqinnittarfiup siulersuisuinit atorfinitsinneqassaaq. Siulersuisut sulisut allat atorfinitsinneqarneranni najoqqutassanik aalajangersaassapput.

**Kapitali 4**

*Ulluunerani paarsisarneq*

**§ 24.** Ulluunerani paarsisarnermi ullup unnuallu ilaani perorsaanikkut sunniuteqarluni paarsisarnissamut neqeroorneq pineqarpoq, taannalu nammineq angerlarsimaffimmi meeqqap angerlarsimaffiginngisaani imaluunniit tamat katersuuffigisinnaasaanni pisassaaq.

*Imm. 2.* Kommunimi ulluunerani paarsisarnermi ulluunerani paarsisarneq kommuninit pilersinneqartoq ingerlateqqitarlu pineqarpoq, tassani ulluunerani paarsisartoq atorfeqartinneqarluni kommunimiillu akissarsiaqartinneqarluni.

*Imm. 3.* Ulluunerani paarsisartumi namminersortumi ulluunerani paarsisartoq akiliuteqartitsilluni pilersinneqartoq namminersortumillu ingerlanneqartoq pineqarpoq. Ulluunerani paarsisartumi namminersortumi kommunimi ulluunerani paarsisartumut malittarisassat atorneqartut malinneqarput.

*Ulluunerani paarsisartunik angerlarsimaffinnillu ulluunerani paarsiffiusunik akuersisarneq*

**§ 25.** Ulluunerani paarsisartuni imaluunniit angerlarsimaffimmi ulluunerani paarsiffiusumi meeqqanik aatsaat tigusisoqarsinnaavoq kommunalbestyrelse tamanna pillugu qinnuteqartoqareerneratigut ulluunerani paarsisartunik angerlasimaffimmilu ulluunerani paarsisartunik allakkatigut akuersissummik tunniussaqareerpat.

*Imm. 2.* Imm. 1 malillugu akuersinissamut piumasaqaataavoq ulluunerani paarsisartoq timikkut tarnikkullu pillorissuussasoq aamma perorsaanikkut kaammattuutaasunik sammisaqartitsinernik neqeroornissaminut piginnaasaqassasoq. Ulluunerani paarsisartup taassumalu inoqotigiivigisinnaasai tamarmik peqqissutsimut uppernarsaat qaammatinik pingasunik pisoqaanerunngitsoq takutissinnaassavaat.

*Imm. 3.* Ulluunerani angerlarsimaffimmi paarsisarnerup akuerineqarnissaa pisinnaanngilaq

1) ulluunerani paarsisartumut, taassumaluunniit inoqutigiivini ilaasortat ilaat ukiuni kingullerni tallimani pinerluummut eqqartuunneqarsimanerat pinerluuteqarsimannginnermut uppernarsaammi takuneqarsinnaappaat.

2) ulluunerani paarsisartumut, taassumaluunniit inoqutigiivini ilaasortat ilaat ukiuni kingullerni qulini pinerluummut eqqartuunneqarsimanerat meeqqamut pinerliisimannginnermut uppernarsaammi takuneqarsinnaappat.

3) imaluunniit ulluunerani angerlarsimaffimmi paarsisarfiusumi nappaatinik tunillaassutunik peqarsimappat.

*Imm. 4.* Ulluunerani paarsisarneq tamanit katersuuffiusartumi pisimappat imm. 2, oqaaseqatigiit aappaanni aamma imm. 3-mi aalajangersakkat ulluunerani paarsisartuinnarmut atuutissapput.

*Imm. 5.* Namminerisamik angerlarsimaffik imaluunniit tamanit katersuuttarfik meeqqanik paarsisarfissatut akuerineqartinnagit illuutigineqartuni atugassarititat kommunalbestyrelsip nalilersussavai.

*Imm. 6.* Ulluunerani paarsisartut ulluuneranilu angerlarsimaffiit paarsiffiusartut akuerineqarnissaannut piumasarineqartut atuukkunnaartutut kommunalbestyrelsip nalilerpagit akuersissut utaqqeqqaarnani atorunnaarsinneqassaaq.

*Angerlarsimaffimmi paarsinerup ingerlattarnera*

**§ 26.** Tamanna pillugu ulluunerani paarsisartumut katillugit meeqqanut sisamanut suli atualinngitsunut akuersissummik kommunalbestyrelse qinnuteqartumut akuersisinnaavoq. Ulluunerani angerlarsimaffimmi paarsiffiusumi nammineq meerarisat arfinillit qaangerlugit ukiullit amerlassusiini tallimat qaangeqqusaanngillat.

*Imm. 2.* Isumaqatigiissutaasoq attuumassutilik naapertorlugu piffissap aalajangersimasup iluani ulluunerani paarsisartoq suliassaqarnerusinnaavoq imaluunniit ulluunerani paarsisartumut allamut taartaasinnaalluni.

*Kommunini ulluunerani paarsisartunut angajoqqaat siulersuisui*

**§ 27,** Ulluunerani paarsisartunut tamanut tunngatillugu ulluunerani paarsisartoq ukiumut ikinnerpaamik pingasoriarluni angajoqqaat siulersuisuinik aggersaasassaaq. Angajoqqaat siulersuisui pilersuisorpiarnik ulluuneranilu paarsisartunik tamanik inuttaqarput. Illoqarfimmi nunaqarfimmiluunniit ataatsimi angerlarsimaffimmi paarsisartut arlaqarsimappata ulluunerani paarsisartunut tamanut angajoqqaat siulersuisuinik ataatsimoorfiusumik pilersitsisoqassaaq.

*Imm. 2.* Angajoqqaat siulersuisui suliassarisssavaat

1) angerlarsimaffimmi paarsiffimmi sammisassanik imaluunniit suliniutinik siunnersuillunilu aaqqissuussineq - meeqqanut anguniagalimmik suliaqarnissamut aamma angajoqqaatut oqartussaasunut imaluunniit meeqqamik pilersuisuiusunut naleqqiullugu,

2) angerlarsimaffimmi paarsiffimmi pissutsit meeqqat ulluinnarisaannut ersarissumik pingaaruteqartut pillugit aalajangiinerit.

*Imm. 3.* Angajoqqaat siulersuisui ataatsimiinnerit tamaasa imaqarniliamik suliaqartassapput, taannalu ataatsimiinnerup kingorna kommunalbestyrelsimut imaluunniit paaqqinnittarfiup imminut pigisup siulersuisuinut tunniunneqassaaq.

**Kapitali 5**

*Sammisassaqartitsinermut neqeroorutit immikkut ittut*

**§ 28.** Kommunalbestyrelse meeqqanut suli atualinngitsunut ulluunerani paaqqinnittarfimmiinngitsunut imaluunniit ulluunerani paarsisarfimmiinngitsunut sammisassaqartitsinissamut neqeroorutinik neqerooruteqassaaq. Sammisassaqartitsinissamut neqeroorutini taakkunani peqataanissamut akiliuteqarnissaq piumasarineqanngilaq.   
 *Imm. 2.* Meeqqanut suli atualinngitsunut sammisassaqartitsinermut neqeroorutit inersimasumik ingiallorteqarluni meeqqap ineriartorfigisinnaasai ukiuinut naleqquttut sammisassanut anguniagaqarfiusumut ataatsimut arlalinnulluunniit tunngasut ilaannakortumik neqeroorutaapput.

*Imm. 3.*  Sammisaqartitsinissamik neqeroorutit allat pilersinnissaat aallartinnissaallu siunertaralugit ataqatigiissaarisussamik toqqaanissaq kommunalbestyrelsip pisussaaffigaa. Ataqatigiissaarisup sumiiffinni ataasiakkaani peqatigiiffiit, inuit isumalluutigineqarsinnaasut suliamillu ilisimasallit naapertuuttut allat suleqatigissavai.

**Kapitali 6**

*Ataatsimut aalajangersakkat*

*Misissortittarneq siusissukkullu suliniuteqarneq*

**§ 29.** Kommunalbestyrelsip meeraq pingasunik ukioqalerpat meeqqap peqqissusaata ineriartorneratalu pisussaaffiusumik misissortinnissaa isumagissavaa. Misissortinneq sakkunik Naalakkersuisunit ineriartortinneqarsimasunik atortoqarluni ingerlanneqassaaq.

**§ 30.** Kommunalbestyrelse meeraq tallimanik ukioqalerpat meeqqap atualernissamut piareersimaneranik pisussaaffiusumik misissortinnissamik ingerlataqassaaq. Misissuineq uuttuutit aamma malinnaanermut naliliinermullu sakkut Naalakkersuisunit ineriartortinneqartut tunngavigalugit ingerlanneqassaaq.

**§ 31.** Ulluunerani neqeroorut siusissukkut suliniuteqarnissamut ilaasumik meeraq angajoqqaatullu oqartussaassuseqartut aamma pilersuisorpiaat suleqatigalugit atugarissaarnermut nalilersuinermik pisussaaffiusumik ingerlataqassaaq.

*Perorsaanikkut tarnip pissusaatigut siunnersuineq*

**§ 32.** Kommunalbestyrelse meeqqap pitsaanerpaamik atugaqarnissaa qulakkeerniarlugu ulluunerani neqeroorummut, angajoqqaatut oqartussaassusilinnut pilersuisorpiarnullu perorsaanikkut tarnip pissusaatigut siunnersuinermik tunniussaqassaaq.

**§ 33.** Naalakkersuisut suli atualinngitsunut suliassaqarfiup iluani perorsaanikkut tarnip pissusaatigut ilisimatusartoqarnissaanik isumaginnissapput.

*Ineriartorneq misiligutitullu aaqqissuussinerit*

**§ 34.** Naalakkersuisut meeqqanut ulluunerani paarsisarnernut periutsinik nutaanik ineriartortitsissapput, taakkununngalu meeqqanut ulluunerani neqeroorutit nunaqarfinni pissutsinut naleqqussakkat allaanerusut ilaapput.

*Imm. 2.* Naalakkersuisut ulluunerani neqeroorutini perorsaanikkut suliaqarnissamut najoqqutassanik ineriartortitsissapput.

**§ 35.** Naalakkersuisut, kommunalbestyrelsip inassuteqareerneratigut, kommunini meeqqanut suli atualinngitsunut ulluunerani neqeroorutinik misiligutigalugu aaqqissuussinerit akuerisinnaavaat.

*Imm. 2.* Kommunimi misiligutigalugu aaqqissuussineq sivisunerpaamik ukiuni pingasuni atuuteqqusaavoq.

*Imm. 3.* Kommunimi misiligutigalugu aaqqissuussinermut atatillugu, takuuk imm. 1, ukiut tamaasa nassuiaammik suliaqartoqartassaaq, taannalu Naalakkersuisunut tunniunneqassaaq.

**§ 36.** Naalakkersuisut kommunalbestyrelse suleqatigalugu perorsaanikkut allaffissornikkullu periutsit atuuttut pisinnaasaqarnerulernissaat siunertaralugu atortunut sakkunullu misiligutigalugu aaqqissuussinernik pilersitsinnaapput.

*Imm. 2.* Misiligutitalugu aaqqissuussinerit sivisunerpaamik ukiuni pingasuni atuussinnaapput.

*Imm. 3.* Misiligutigalugu aaqqissuussineq taanna sivisunerpaamik ukiunik marlunnik sivitsuiffigineqarsinnaavoq. Kommunimi misiligutigalugu aaqqissuussinermut atatillugu, takuuk imm. 1, ukiut tamaasa nalunaarusiamik suliaqartoqartassaaq, taannalu Naalakkersuisunut tunniunneqassaaq.

*Kisitsisitigut paasissutissat*

**§ 37.** Kommunalbestyrelse kisitsisitigut paasissutissanik assigisaannilluunniit Naalakkersuisut qinnuiginnissutigisaannik nassiussissalluni pisussaaffeqarpoq.

*Imm. 2*. Naalakkersuisut imm. 1 naapertorlugu kisitsisitigut paasissutissat assigisaasalu nassiunneqartussat pillugit aammalu qanoq nutartertarnissaannut nassiuttarnissaannullu annertussutsit pillugit malittarisassanik aalajangersaasinnaapput.

**§ 38.** Kommunalbestyrelse kommunimi meeqqanut inuusuttunullu politikissamik suliaqassaaq.

*Imm. 2.* Kommunalbestyrelse perorsaanikkut isumassarsiortoqarnissaa siunertaralugu meeqqanut nunaqarfinni ulluunerani neqeroorutit illoqarfinnilu ulluunerani neqeroorutit akornanni aalajangersimasumik attaveqartarfissamik pilersitsissaaq.

*Imm. 3.* Kommunalbestyrelse ulluunerani neqeroorutinut ataasiakkaanut perorsaanikkut ukiumoortumik pilersaarutinik, taakkualu nalilersortarnissaannik, suliaqartarnissamut pingaarnertigut akisussaavoq.

*Imm, 4.* Assersuutigalugu meeqqap ilinniarnissaanut, ineriartornissaanut imaluunniit inuunikkut ajornartorsiutaanut tunngatillugu immikkut suliniuteqartoqarnissaanut immikkut pisariaqartitsisoqarsinnaaneranut tunngatilugu meeqqap malinnaaviginissaa aamma sukkasuumik suliniuteqartoqarnissaanut tunngavissamik pilersitsisoqarnissaa siunertaralugit meeqqamut pineqartumut meeqqamut mappimik digitaliseerikkamik timitalimmilluunniit kommunalbestyrelse pilersitsillunilu nutarterisassaaq. Tamatuma kingorna meeqqap mappia atuarnerup aallartinneranut atatillugu atuartup atuarfianut nuunneqassaaq ulluuneranilu neqeroorummiit atorunnaarsinneqarluni.

*Nakkutilliineq*

**§ 39.** Meeqqanut suli atualinngitsunut perorsaanikkut inerikkiartuutaasumik ulluunerani neqeroorutit Naalakkersuisut pingaarnertigut nakkutigissavaat.

*Imm. 2.* Naalakkersuisut kommunimi ulluunerani neqeroorutinut tamanut kommunalbestyrelsip nalinginnaasumik perorsaanikkullu nakkutiginninneranut malittarisassanik aalajangersaasinnaapput.

**§ 40.** Kommunalbestyrelsip oqartussat attuumassutillit suleqatigalugit meeqqanut ulluunerani neqeroorutinut tamanut nalinginnaasumik perorsaanikkullu nakkutiginninneq isumagissavaa. Kommunini ulluunerani paarsisartunik nakkutiginninneq ikinnerpaamik ukiumut pingasoriarluni pisassaaq, taakkunannga ikinnerpaamik tikeraarneq ataaseq kalerriutigeqqaarnagu pisassalluni.

*Aningaasalersuineq*

**§ 41.** Inatsisartut inatsisaat manna naapertorlugu ulluunerani paaqqinnittarfinnut, ulluunerani paarsisartunut immikkullu sammisassanut neqeroorutinut aningaasartuutit kommuninit akilerneqassapput. Taamaattoq §§ 29, imm. 1 aamma 39, imm. 1 naapertorlugit aningaasartuutit Naalakkersuisunit akilerneqassapput.

*Imm. 2.* Namminersorlutik Oqartussat ulluunerani paaqqinnittarfiit pilersinnissaannut tapiissuteqarsinnaapput.

**§ 42.** Kommunalbestyrelse meeqqanut suli atualinngitsunut kommunini ulluunerani neqeroorutini meeqqat najugaqarnerannut akiliutissanik akiliisitsiniarsinnaavoq. Akiliutigineqartussaq meeqqanut suli atualinngitsunut kommunimi ulluunerani neqeroorutinut aamma akiliuteqarnissamut pisussaaffilimmi pisussaaffilinniluunniit aningaasaqarnikkut atugarisanut kommunip aningaasartuutai tunngavigalugit aalajangersarneqassaaq.

*Imm. 2.* Meeqqanut suli atualinngitsunut kommunini ulluunerani neqeroorutinik atuisarnernut akiliuteqartussaatitaaneq meeqqap pilersuisorpiaanniit isumagissallugu pisussaaffiuvoq.

*Imm. 3.* Naalakkersuisut imm. 1 aamma 2 naapertorlugit meeqqat meeqqanut suli atualinngitsunut kommunip ulluunerani neqeroorutaaniinnerinut akiliutissat pillugit malittarisassanik aalajangersaassapput, tamatumunnga ilanngullugit isertitanut naleqqussaanerit, akiliutissanik kinguaattoortoqartillugu meeqqamik anisitsisinnaaneq aamma kommunini meeqqanut ulluunerani neqeroorutinik atorunnaarsitsinerit anisitsinerillu.

*Naammagittaalliorsinnaaneq*

**§ 43.** Inatsit manna naapertorlugu kommunabestyrelsip aalajangiineri Isumaginnittoqarfiup aqunneqanera aaqqissuussaaneralu pillugit Inatsisartut peqqussutaanni aalajangersakkat malillugit Isumaginninnermut Naammagittaalliuuteqartarfimmut naammagittaalliutigineqarsinnaapput.

*Atuutilerfia*

**§ 44.** Inatsisartut Inatsisaat manna ullormi 1. januar 2024 atuutilissaaq.

*Imm. 2.* Peqatigitillugu Meeqqanut suli atualinngitsunut perorsaanikkut inerikkiartuutaasunik ulluunerani neqeroorutit pillugit Inatsisartut inatsisaat nr. 16, 3, december 2012-imeersoq atorunnaarpoq.   
 *Imm. 3.* Meeqqanut suli atualinngitsunut perorsaanikkut inerikkiartuutaasunik ulluunerani neqeroorutit pillugit Inatsisartut inatsisaanni nr. 16, 3. december 2012-imeersumi taaneqartumi imm. 2 naapertorlugu aalajangersakkat atortuulersinneqartut imaluunniit pigiinnarneqartut atuutiinnassapput inatsisartut inatsisaat manna allalluunniit tunngavigalugit malittarisassat aalajangersarneqartut aqqutigalugit taarserneqarnissaat atorunnaarsinneqarnissaalluunniit tikillugu.

*Namminersorlutik Oqartussat, xx.xx 2023*.